ཀུན་ནས་ཉོན་མོངས་

ཀུན་ནས་ཉོན་མོངས་ཞེས་པ་ནི་སེམས་ཅན་རྣམས་ཚུལ་བཞིན་མ་ཡིན་པའི་ཡིད་ལ་བྱེད་པ་དང་ཕྱིན་ཅི་ལོག་གི་རྟོག་པའི་དབང་གིས་འཁོར་བར་འཁྱམས་པའི་གནས་སྐབས་ཤིག་ལ་གོ་དགོས། འདི་ནི་གློ་བུར་གྱི་དྲི་མ་སྐྱེས་པའི་ཚེ་བདག་དང་ཆོས་སུ་སྒྲོ་འདོགས་པའི་བློ་དྲི་མ་ཅན་གྱི་ངོར་ཡུལ་མ་དག་པ་ལྟར་སྣང་བ་དང་། བློས་ཀྱང་དེ་ལྟར་བཟུང་བའི་གནས་སྐབས་ཡིན་ནོ། །
 མཚན་ཉིད། 
བདག་དང་བདག་གིར་འཛིན་པའི་ཕྱིན་ཅི་ལོག་གི་བློས་ཉོན་མོངས་པ་སྐྱེད་ཅིང་ལས་བསགས་ནས་འཁོར་བར་འཁྱམས་པའི་གནས་སྐབས་སོ། །"བདག་དང་བདག་གི་བར་ཆགས་པའི་ཡིད་དང་ལྡན་པ་རྣམས་བདག་དེས་ཉོན་མོངས་པས་ཀུན་ནས་བསླང་ཞིང་དེ་ལས་བསགས་པས་དུས་རྟག་ཏུ་འཁོར་བ་སྟེ།"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་གྱི་ནོར་བུ། ལྕགས་པར། ཤོག་ངོས་ ༡༠༢ ཞེས་གསུངས་སོ། །"དེ་ལྟར་ཀུན་ནས་ཉོན་མོངས་པའི་ཡིད་དང་དོན་མེད་པ་ལ་བརྩོན་པའི་ཡིད་ལ་བརྟགས་ནས་དེའི་ཚེ་དཔའ་བོ་སྟོབས་ལྡན་དང་འདྲ་བའི་གཉེན་པོ་ཡིས་ཡིད་དེ་ནི་བྱ་བ་ངན་པ་ལ་མི་འཇུག་པར་བརྟན་པོར་གཟུང་བར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༩༨-༩༩ཞེས་གསུངས་པ་ལྟར། ཀུན་ནས་ཉོན་མོངས་པ་ནི་ཉོན་མོངས་པས་ཀུན་ནས་བསླངས་པའི་སེམས་ཀྱི་གནས་སྐབས་ཤིག་ཡིན།
"དེ་ལྟར་དོན་སོག་པ་ཀུན་ནས་ཉོན་མོངས་པ་ཅན་དང་། དོན་མེད་པ་ལ་བརྩོན་པའི་ཡིད་བྱུང་མ་བྱུང་བརྟགས་ནས་བྱུང་ན་དེའི་ཚེ་དཔའ་བོ་བྱང་ཆུབ་སེམས་དཔས་གཉེན་པོ་ཡིས་སེམས་དེ་ནི་བདག་གི་ཕྱོགས་སུ་མི་གཡོ་བར་བརྟན་པོར་གཟུང་བར་བྱའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༧༤ཞེས་གསུངས།
 སྒྲ་བཤད། 
ཀུན་ནས་ཞེས་པ་ནི་ཕྱོགས་ཐམས་ཅད་ནས་ཞེས་པའི་དོན་ཏེ། ཉོན་མོངས་པ་ནི་སེམས་རྒྱུད་རབ་ཏུ་མ་ཞི་བར་བྱེད་པའི་དུག་གསུམ་སོགས་ལ་གོ་དགོས། དེས་ན་ཀུན་ནས་ཉོན་མོངས་ཞེས་པ་ནི་ཕྱོགས་ཐམས་ཅད་ནས་ཉོན་མོངས་པས་གཡེངས་ཤིང་དཀྲུགས་པའི་གནས་སྐབས་ལ་འཇུག་གོ །
 དབྱེ་བ། 
"ཀུན་སློང་ཉོན་མོངས་པ་ཅན་གྱིས་བྱ་བ་ལ་མི་འཇུག་པར་མ་ཟད་ཁ་ན་མ་ཐོ་བའི་ཕྱོགས་སུ་གཏོགས་པ་ལང་ཚོ་དང་ནད་མེད་པ་སོགས་ཀྱིས་རྒྱགས་པས་དབང་པོ་རྒོད་བག་ཅན་དུ་གྱུར་པས་མ་ཞི་བ་དང་། ག་ཞ་སྟེ་བཞད་གད་སྒྲོག་པ་དང་། ང་རྒྱལ་གྱིས་རྒྱགས་པ་དང་། གཞན་ལ་མཚང་འབྲུ་བར་འདོད་པ་དང་། སྐྱོར་འབྱིན་པ་རྩོད་པ་ཞི་བ་ལ་སྐྱོ་བསྔོགས་བྱ་བར་འདོད་པའམ་གཡོ་སྒྱུས་གཞན་སླུ་བའི་གྱ་གྱུ་བྱ་བར་འདོད་པའམ། བདག་བསྟོད་གཞན་སྨོད་དམ། ལྟ་བ་ལ་རྩོད་པ་ལྟ་བུ་གཤེ་ཞིང་འགྱེད་པའི་དུས་སམ། རྙེད་སོགས་ལ་འདུན་པའི་བློ་འདུག་པ་དང་། གཞན་དོན་འདོར་བ་དང་རང་དོན་ལ་དམིགས་པའི་བློ་དང་། མི་བཟོད་པ་ཁྲོ་བ་དང་། ལས་སུ་མི་རུང་བའི་ལེ་ལོ་དང་། ངན་པའི་སྤྱོད་པ་བྱེད་པ་སྤྱི་ཏོལ་དང་། དོན་མེད་དུ་སྨྲ་བ་མུ་ཅོར་གྱི་གཏམ་དང་། རང་གི་ཕྱོགས་ཀུན་ནས་འཛིན་པའི་སེམས་ཀྱི་ཀུན་སློང་འདུག་ན་དེའི་ཚེ་ཤིང་བཞིན་གནས་པར་བྱའོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༣༧༤ཞེས་གསུངས།

ཀུན་ནས་ཉོན་མོངས་པའི་སེམས་ཀྱི་རྣམ་པ་གཙོ་བོ་ནི།
རྒོད་པ་དང་ག་ཞར་བཅས་པ། ང་རྒྱལ་དང་རྒྱགས་པ། གཞན་གྱི་མཚང་འབྲུ་བ། གཡོ་སྒྱུ་དང་བསླུ་སེམས། བདག་བསྟོད་གཞན་སྨོད། རྙེད་བཀུར་གྲགས་པ་འདོད་པ། གཞན་དོན་ཡལ་བར་འདོར་བ། མི་བཟོད་པ་དང་ལེ་ལོ། སྤྱི་བརྟོལ་དང་མུ་ཅོར་སྨྲ་བ། རང་ཕྱོགས་ལ་ཞེན་པ་བཅས་སོ། །"སེམས་ཅན་རྣམས་ནི་ཚུལ་བཞིན་མ་ཡིན་པའི་ཡོངས་སུ་རྟོག་པ་ཅན་དུ་གྱུར་པའི་དབང་གིས་རྟོག་པ་དེ་འཕེལ་བར་བྱེད་པ་འདོད་པའི་ཡོན་ཏན་གྱི་ཟས་ལ་འདོད་པ་སྐྱེ་བར་བྱེད་ཅིང་། འདོད་པ་དེའི་དབང་གིས་འཁོར་བར་ཆགས་པའི་ཡིད་དང་ལྡན་པ་རྣམས་ནི་ཕག་མི་གཙང་བའི་འདམ་ལ་རྒྱུ་བ་ལྟར་རྟག་ཏུ་སྲིད་པར་འཁོར་བར་གྱུར་པ་ཡིན་པའི་ཕྱིར་ཀུན་ནས་ཉོན་མོངས་པའི་ཕྱོགས་སྣང་ཚུལ་ལ་ཡོད་པར་འགྱུར་རོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། ཤོག་ངོས་ ༨༠bཞེས་གསུངས་པ་ལྟར་རོ། །
གཉེན་པོ་བསྟེན་ཚུལ།
"དེ་ལྟར་ཆགས་པ་དང་ཁྲོ་བ་སོགས་ནས་རང་ཕྱོགས་ལ་ཞེན་པའི་བར་གྱི་དོན་ཕྱིན་ཅི་ལོག་པ་ཀུན་ནས་ཉོན་མོངས་པ་ཅན་གྱི་ཡིད་དང་དོན་མེད་པ་ས་རྐོ་རྩྭ་གཅོད་སོགས་ཀྱི་བྱ་བ་རྣམས་ལ་འཇུག་པར་རྩོམ་པའམ་བརྩོན་པའི་ཡིད་དེ་དེ་ལྟ་བུའི་ཀུན་སློང་རྣམས་ལ་ལེགས་པར་བརྟགས་ནས་དེ་མ་ཐག་དེ་དང་དེའོ་སྙམ་དུ་སོ་སོར་ངོས་ཟིན་པར་བྱས་ནས་དེ་ཡི་ཚེ་ཉོན་མོངས་སོགས་མི་མཐུན་ཕྱོགས་ཀྱི་དགྲ་ལས་རྒྱལ་བའི་དཔའ་བོ་བྱང་ཆུབ་སེམས་དཔས་ཤེས་བཞིན་གཙོ་བོར་གྱུར་པའི་གཉེན་པོ་སྤྱི་དང་ཁྱད་པར་ཆགས་སོགས་ཀྱི་གཉེན་པོར་མི་སྡུག་པ་དང་བྱམས་པ་སྒོམ་པ་ལྟ་བུའི་གཉེན་པོ་ཁྱད་པར་ཅན་སྟོབས་དང་ལྡན་པ་ཡིས་རང་གི་སེམས་དེ་ནི་དུས་རྟག་ཏུ་བརྟན་པོར་གཟུང་བར་བྱས་ནས་མི་རིགས་པའི་བྱ་བ་ངན་པ་ལ་འཇུག་པ་ཐམས་ཅད་བཀག་ཅིང་ཚར་བཅད་ནས་རིགས་ཤིང་འོས་པའི་བྱ་བ་ལ་སྤྲོ་བས་འཇུག་པ་ལ་བསླབ་པར་བྱའོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༣༩༦-༣༩༧ཞེས་གསུངས།

གཉེན་པོ་བསྟེན་སྟངས་ཀྱི་རིམ་པ་ནི།
"སྔར་བསྟན་པ་དེ་ལྟར་ཆགས་སྡང་སོགས་ཀུན་ནས་ཉོན་མོངས་པ་ཉེས་སྤྱོད་ཀྱི་འབྱུང་སྒོ་ཉི་ཤུ་རྩ་བདུན་པོ་ལ་སོགས་པ་ལ་བརྩོན་པ་དང་ས་རྐོ་རྩྭ་གཅོད་ས་རིས་བྲི་བ་ལ་སོགས་པའི་དོན་མེད་པ་ལ་བརྩོན་པའི་ཡིད་བྱུང་མ་བྱུང་ལ་ལེགས་པར་བརྟགས་ཏེ་ངོས་ཟིན་པར་བྱས་ནས་རང་གི་ཡིད་ཉོན་མོངས་པ་དང་དོན་མེད་པ་ལ་བརྩོན་པ་དེ་ཚེ་དཔའ་བོས་ཏེ་བྱང་ཆུབ་སེམས་དཔའ་ཡིས་དེ་དང་དེའི་གཉེན་པོ་རང་རྒྱུད་ལ་བརྟེན་པ་ཡིས་སེམས་དེ་ནི་ཉོན་མོངས་པའི་ཡུལ་དང་དོན་མེད་པའི་ཡུལ་ལ་མི་འཆོར་བའམ་མི་གཡེངས་བར་བརྟན་པོར་གཟུང་བར་བྱ་ཞིང་ལུས་ངག་གཉིས་ཀྱང་རྟོག་ངན་གྱི་རྗེས་སུ་འབྲང་དུ་འཇུག་མི་རུང་ངོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༢༦༦-༢༦༧ཞེས་གསུངས།
ཤིང་བཞིན་གནས་པའི་དོན།
"ཀུན་ནས་ཉོན་མོངས་ཏེ་ཀུན་ནས་ཉོན་མོངས་པ་དང་ལྡན་པའོ། རང་གི་སེམས་འབྲས་བུ་མེད་པའི་བྱེད་པ་དང་ལྡན་པ་ཤེས་པར་བྱས་ནས་འཇུག་པ་ཐམས་ཅད་བཀག་ལ་ནུས་པ་མཐུ་ཆུང་བར་བྱས་ནས་ཚར་གཅད་པར་བྱ་ཞིང་ཟིལ་གྱིས་མནན་པར་བྱའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༡༡༢ཞེས་གསུངས་པ་ལྟར། ཀུན་ནས་ཉོན་མོངས་པའི་སེམས་བྱུང་བའི་ཚེ་ཤིང་བཞིན་དུ་གནས་པ་ནི་གཉེན་པོ་བསྟེན་ནས་སེམས་དེ་བྱ་བ་ངན་པ་ལ་མི་འཇུག་པར་བྱ་རྒྱུ་ཡིན།
 རྩོད་སྤོང་། 
"དེ་ལྟར་ཡིན་ཀྱང་ཚུལ་འདི་ལ་ནི་ཐ་སྙད་དུ་ཀུན་རྫོབ་སྒྱུ་མ་ཙམ་མ་གཏོགས། དོན་དམ་པར་སེམས་ཅན་གང་ཡང་ཀུན་ནས་ཉོན་མོངས་པར་འགྱུར་བ་མེད་ཅིང་རྣམ་པར་དག་པར་འགྱུར་བ་ཡང་མེད་དེ། གང་འཁོར་བ་དང་གྲོལ་བ་འཁོར་འདས་ཀྱི་ཆོས་ཐམས་ཅད་ཀྱང་དོན་དམ་པར་རང་བཞིན་གྱིས་གྲུབ་པའི་སྟོང་པའི་ཕྱིར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག་ངོས་ ༤༡bཞེས་གསུངས་པ་ལྟར་རོ། །
 དཔེར་བརྗོད། 
"དཔེར་ན་སྔོན་གྱི་དུས་ཞིག་ཏུ་བྱི་བ་དུག་ཅན་གྱིས་སོ་བཏབ་པ་ན་དུག་ཞུགས་ཀྱང་དེ་མ་ཤེས་ལ། ཕྱིས་དོགས་པའི་འདུ་ཤེས་ཀྱིས་ནི་དུག་ལངས་པ་ན་དེའི་ཚེ་དུག་དེ་ཁོང་དུ་སོང་བར་མེད་ཀྱང་དྲན་པ་བརྒྱལ་བར་འགྱུར་རོ། །དཔེ་དེ་བཞིན་དུ་བྱིས་པ་སོ་སྐྱེ་བདག་དང་བདག་གིས་བདེན་ཞེན་གྱིས་ཁས་ལེན་པའི་ཚེ་བདག་གི་ཞེས་བདག་དེར་འདུ་ཤེས་པའི་ངར་འཛིན་གྱི་བློ་དང་ང་ཡིར་འཛིན་པའི་བློ་ཡང་དག་མིན་པའི་རྟོག་པས་འཁོར་བར་སྐྱེ་ཞིང་འཇིག་པར་འགྱུར་ཏེ།"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག་ངོས་ ༤༡b ཞེས་གསུངས་ཡོད།
བསྡུས་དོན།
ཀུན་ནས་ཉོན་མོངས་ཞེས་པ་ནི་ཉོན་མོངས་པའི་དབང་གིས་སེམས་ཀུན་ནས་བསླངས་ཏེ་ལུས་ངག་ཡིད་གསུམ་གྱི་བྱ་བ་མི་དགེ་བ་ལ་འཇུག་པའི་གནས་སྐབས་ལ་གོ་དགོས། འདི་ནི་བྱང་ཆུབ་སེམས་དཔའི་སྤྱོད་པ་སྒྲུབ་པའི་སྐབས་སུ་ངེས་པར་དུ་སྤང་དགོས་པའི་སེམས་ཀྱི་གནས་སྐབས་ངན་པ་ཞིག་ཡིན་ལ། དེ་སྤོང་བའི་ཐབས་སུ་དྲན་པ་དང་ཤེས་བཞིན་གྱིས་རང་གི་སེམས་ལ་བརྟག་དཔྱད་བྱས་ནས་གཉེན་པོ་སོ་སོ་བསྟེན་ཏེ་ཤིང་བཞིན་དུ་གནས་པར་བྱ་དགོས་པར་བསྟན་ཡོད། 
ལུང་ཁུངས།

Category:བོད་བརྒྱུད་ནང་བསྟན་ཆོས་ལུགས།